Lav et referat af nedenstående tekst:

Tekst:
Altså - i Nordjylland har vi jo længe vidst, at det er de færreste slagtere, der kan måle sig med traditionsrige Slagter Munch i Skagen. Men nu har det familiedrevne slagteri så bevist det for resten af Danmark også. Søndag hev Slagter Munch nemlig en førsteplads hjem i konkurrencen "Danmarks Bedste Spegepølse" ved Foodexpo-messen i Herning arrangeret af Danske Slagtermestre. Med i opløbet var intet mindre end 85 spegepølser, som blev bedømt ad to omgange. Første gang var den 28. januar i Odense, hvor seks fagdommere bedømte de indsendte produkter. Her blev feltet først snævret ind til 23 og siden til bare seks spegepølser, som gik videre til søndagens finale. De 6 finalister var: - Slagter Munch, Skagen, som deltog med spegepølsen Spinata Romana. - Slagter Matthiasen, Nr. Aaby med sin Fennikelspegepølse. - Mad med mere v/ Koldingvejs Slagter, Vejle, som bidrog med en hvidløgsspegepølse. - Kødsnedkeren, Vejby, som havde lavet spegepølsen No 3. - Kvalitetsslagteren, Næstved, og Type 101 Foeni-spegepølsen. - Pølsemageriet, Silkeborg, som havde lavet en grov landspegepølse m/hele peberkorn. Guld og sølv til leverpostej og grillmedister På Foodexpo-messen var det op til de besøgende at være smagsdommere og afgøre, hvilken spegepølse der skulle kåres til Danmarks bedste. Alle interesserede besøgende fik udleveret en stemmeseddel, hvor de - efter at have fået smagsprøver på de seks finaleprodukter - kunne stemme på den spegepølse, som de syntes bedst om. Konkurrencen blev et sandt tilløbsstykke, og rigtigt mange af de besøgende afgav deres stemme. Flertallet af stemmerne gik til Slagter Munch med Spianata Romana, som ved det efterfølgende aftenarrangement kunne kåres som ”Danmarks Bedste Spegepølse”. Til første bedømmelse deltog Slagter Munch desuden med en Siciliansk Salami, som fik en flot guldmedalje, deres leverpostej samt flæskesvær fik sølvmedaljer, og peberbidden modtog en bronzemedalje. Udover den flotte finaleplads i Danmarks Bedste Spegepølse havde Slagter Munch også en finaleplads i Danmarks Bedste Grillpølse med en grillpølse med krydderurter og det blev også til en flot guldmedalje for grillmedister med bacon og ramsløg.

Referat:
Søndag løb Skagens egen Slagter Munch med prisen for Danmarks bedste spegepølse på Foodexpo-messen i MCH Messecenter Herning.